b'\n_START_ARTICLE_\nMukdenin taistelu\n_START_SECTION_\nTaustaa\n_START_PARAGRAPH_\nShahojoen taistelun j\xc3\xa4lkeen 5.\xe2\x80\x9317. lokakuuta 1904 Ven\xc3\xa4j\xc3\xa4n keisarikunta ja Japanin keisarikunta ottivat yhteen Mukdenin etel\xc3\xa4puolella Sandepun (nyk. Shendanbaocun) kaupungin ymp\xc3\xa4rist\xc3\xb6ss\xc3\xa4 25.\xe2\x80\x9329. tammikuuta 1905. Sandepun taistelu p\xc3\xa4\xc3\xa4ttyi ratkaisemattomana ven\xc3\xa4l\xc3\xa4isten vet\xc3\xa4ydytty\xc3\xa4. Port Arthurin (nyk. L\xc3\xbcshunkou) piirityksen (30. hein\xc3\xa4kuuta 1904 \xe2\x80\x93 2. tammikuuta 1905) voitokkaan kenraalin Nogi Maresuken johtama 3. Armeija oli siirtynyt asemiin Okun 2. Armeijan taakse._NEWLINE_Koko Japanin keisarikunnan taisteluvahvuus mukaan lukien kaikki mahdolliset reservit oli keskitetty Mukdeniin. Suuret tappiot ja Ven\xc3\xa4j\xc3\xa4n keisarillisen laivaston l\xc3\xa4hestyminen Japanin vesi\xc3\xa4 lis\xc3\xa4si marsalkka Oyamalle paineita saada voitto Ven\xc3\xa4j\xc3\xa4n armeijoista.\n_START_SECTION_\nVen\xc3\xa4l\xc3\xa4iset\n_START_PARAGRAPH_\nAleksei Kuropatkin oli sijoittanut kolme armeijaansa oli 150 km pituiselle linjalle puolustusryhmitykseen ja siin\xc3\xa4 ei ollut syvyytt\xc3\xa4. Ven\xc3\xa4j\xc3\xa4n armeijoissa oli 330\xc2\xa0000 miest\xc3\xa4, 1\xc2\xa0266 tykki\xc3\xa4 ja 56 konekiv\xc3\xa4\xc3\xa4ri\xc3\xa4._NEWLINE_Ven\xc3\xa4l\xc3\xa4isist\xc3\xa4 katsottuna \xc3\xa4\xc3\xa4rimm\xc3\xa4isen\xc3\xa4 oikealla, tasamaalla oli Hunhe-joen maastossa ratsuv\xc3\xa4enkenraali Aleksandr von Kaulbarsin 2. Mant\xc5\xa1urian Armeija. Rintaman pituus oli 25 km, miehi\xc3\xa4 100\xc2\xa0000, 439 tykki\xc3\xa4 ja 24 konekiv\xc3\xa4\xc3\xa4ri\xc3\xa4. Keskell\xc3\xa4 Port Arthurin ja Mukdenin maan- ja rautatien molemmin puolin 20 km kaistaleella oli asemissa ratsuv\xc3\xa4enkenraali Aleksandr von Bilderlingin johtama 3. Mant\xc5\xa1urian Armeija. H\xc3\xa4nell\xc3\xa4 oli 68\xc2\xa0000 miest\xc3\xa4, 266 tykki\xc3\xa4 ja 10 konekiv\xc3\xa4\xc3\xa4ri\xc3\xa4. Vuoristoa vasten oli sijoitettuna Nikolai Linevit\xc5\xa1in 1. Mant\xc5\xa1urian Armeijan 107\xc2\xa0000 miest\xc3\xa4, 370 tykki\xc3\xa4 ja 22 konekiv\xc3\xa4\xc3\xa4ri\xc3\xa4. T\xc3\xa4lle sivustalle oli my\xc3\xb6s koottu 2/3 ven\xc3\xa4l\xc3\xa4isten ratsuv\xc3\xa4est\xc3\xa4 komentajanaan kenraali Paul von Rennenkampf yhteens\xc3\xa4 noin 40\xc2\xa0000 miest\xc3\xa4 ja 144 tykki\xc3\xa4.\n_START_SECTION_\nJapanilaiset\n_START_PARAGRAPH_\nSotamarsalkka Oyama oli ryhmitt\xc3\xa4nyt Kurokin 1. Armeijan 60\xc2\xa0000 miest\xc3\xa4 ja 170 tykki\xc3\xa4 sek\xc3\xa4 Nozun 4. Armeijan 50\xc2\xa0000 miest\xc3\xa4 ja 204 tykki\xc3\xa4 Mukden\xe2\x80\x93Port Arthur -maan- ja rautatien maastoon. Ven\xc3\xa4l\xc3\xa4isist\xc3\xa4 katsottuna \xc3\xa4\xc3\xa4rimm\xc3\xa4isen\xc3\xa4 oikealla Hunhe-joen maastossa oli Okun 2. Armeija 50\xc2\xa0000 miest\xc3\xa4 ja 200 tykki\xc3\xa4. Nogin 3. Armeija 50\xc2\xa0000 miest\xc3\xa4 ja 268 tykki\xc3\xa4 oli pystynyt salassa keskittym\xc3\xa4\xc3\xa4n 2. A:n taakse piiloon. Uudelleen muodostettu Kageakin 5. Armeija oli ven\xc3\xa4l\xc3\xa4isten vasemmalla sivustalla. Kageakin armeijassa oli vain yksi eli 11. divisioona ja se ei ollut t\xc3\xa4ysivahvuinen, miehi\xc3\xa4 vain 30\xc2\xa0000 miest\xc3\xa4 ja 84 tykki\xc3\xa4._NEWLINE_N\xc3\xa4iden lis\xc3\xa4ksi Oyamalla oli henkil\xc3\xb6kohtaisena reservin\xc3\xa4 3. jalkav\xc3\xa4kidivisioona ja kolmas reserviprikaatia. Japanilaisilla oli kaikkiaan 270\xc2\xa0000 miest\xc3\xa4, 1\xc2\xa0062 tykki\xc3\xa4 ja 200 konekiv\xc3\xa4\xc3\xa4ri\xc3\xa4.\n_START_SECTION_\nTaistelun kulku\n_START_PARAGRAPH_\nKuropatkin oli vakuuttunut, ett\xc3\xa4 japanilaisten p\xc3\xa4\xc3\xa4hy\xc3\xb6kk\xc3\xa4yssuunta olisi h\xc3\xa4nen vasemmalta sivustastaan vuoristoalueelta. Japanilaiset olivat tehokkaita juuri t\xc3\xa4llaisessa maastossa ja alueella olevat aikaisemman 3. Armeijan veteraanit 11. divisioonasta vahvistivat h\xc3\xa4nen n\xc3\xa4kemyst\xc3\xa4\xc3\xa4n. Huhuja liikkui my\xc3\xb6s Mongolian suunnalta rautateitse tapahtuvasta hy\xc3\xb6kk\xc3\xa4yksest\xc3\xa4._NEWLINE_Oyaman suunnitelmana oli ymp\xc3\xa4r\xc3\xb6id\xc3\xa4 Mukden kuunsirpin muotoisesti ja siten katkaista ven\xc3\xa4l\xc3\xa4isten pakotie. Oyama oli aikanaan itse todistamassa saksalaisten Sedanin taistelun voittoa 1870 ja se mieless\xc3\xa4 h\xc3\xa4n teki suunnitelmansa._NEWLINE_Oyaman ohjeiden mukaisesti kaupunkitaistelua Mukdenissa tuli v\xc3\xa4ltt\xc3\xa4\xc3\xa4. Koko sodan ajan japanilaiset v\xc3\xa4lttiv\xc3\xa4t tarkkaan kiinalaisten siviiliuhreja ja halusivat pit\xc3\xa4\xc3\xa4 v\xc3\xa4est\xc3\xb6n puolellaan. T\xc3\xa4m\xc3\xa4 politiikka poikkesi vahvasti edellisest\xc3\xa4 Kiinan\xe2\x80\x93Japanin sodasta.\n_START_SECTION_\nTaistelun alku (20. helmikuuta)\n_START_PARAGRAPH_\nJapanin 5. Armeija hy\xc3\xb6kk\xc3\xa4si ven\xc3\xa4l\xc3\xa4isten vasempaan sivustaan ja sit\xc3\xa4 tuki Kurokin 1. Armeijan yksik\xc3\xb6t. Kuropatkin vahvisti sivustaansa omilla reserveill\xc3\xa4\xc3\xa4n. Tilanne rauhoittui rintamalohkolla._NEWLINE_Helmikuun 27. p\xc3\xa4iv\xc3\xa4n\xc3\xa4 Japanin 1. A, 2. A ja 4. A hy\xc3\xb6kk\xc3\xa4siv\xc3\xa4t eteenp\xc3\xa4in omilla rintamalohkoillaan. Nogin 3. A aloitti samalla laajan sivustakierroksen, tarkoituksenaan hy\xc3\xb6k\xc3\xa4t\xc3\xa4 Mukdeniin luoteesta, Sinmintinin teiden suunnasta.\n_START_SECTION_\nSaartaminen (1. maaliskuuta)\n_START_PARAGRAPH_\nJapanilaisilla oli aloite k\xc3\xa4siss\xc3\xa4\xc3\xa4n ja he aloittivat ven\xc3\xa4l\xc3\xa4isjoukkojen saartamisen, huolimatta siit\xc3\xa4 ett\xc3\xa4 heid\xc3\xa4n keskustansa ei ollutkaan p\xc3\xa4\xc3\xa4ssyt etenem\xc3\xa4\xc3\xa4n tarpeeksi nopeasti ja pitk\xc3\xa4lle. Kuropatkin ei pit\xc3\xa4nyt Nogin sivustahy\xc3\xb6kk\xc3\xa4yst\xc3\xa4 vaarallisena l\xc3\xa4hett\xc3\xa4en vain v\xc3\xa4h\xc3\xa4ist\xc3\xa4 tukea._NEWLINE_Vasta 2. maaliskuuta illalla Kuropatkinille selvisi, ett\xc3\xa4 koko ven\xc3\xa4j\xc3\xa4n maavoimia uhkaa romahtaminen oikealta sivustalta. Kenraali Kuropatkin antoi k\xc3\xa4skyn siirt\xc3\xa4\xc3\xa4 vasemmalta sivustaltaan joukkoja vahvistaakseen Kaulbarsin 2. Mant\xc5\xa1urian Armeijaa. Joukkojen siirt\xc3\xa4misen koordinointi ep\xc3\xa4onnistui kuitenkin ja 1. sek\xc3\xa4 3. Mant\xc5\xa1urian Armeijan alueella oli t\xc3\xa4ysi kaaos. Von Kaulbarsin piti my\xc3\xb6s hy\xc3\xb6k\xc3\xa4t\xc3\xa4 mutta ei pystynyt siihen.\n_START_SECTION_\nVen\xc3\xa4j\xc3\xa4n armeijat vet\xc3\xa4ytyv\xc3\xa4t (6. maaliskuuta)\n_START_PARAGRAPH_\nKuropatkin lyhent\xc3\xa4\xc3\xa4 puolustuslinjaansa ja vet\xc3\xa4\xc3\xa4 joukot Hunhe-joen taakse._NEWLINE_Oyama sai oman Sedaninsa ja h\xc3\xa4n antoi kaikille armeijoilleen hy\xc3\xb6kk\xc3\xa4ysk\xc3\xa4skyn. Kurokin 1. armeija murtautui edess\xc3\xa4\xc3\xa4n olevan Nikolai Linevit\xc5\xa1in ja von Bilderlingin armeijoiden v\xc3\xa4liss\xc3\xa4 olevan aukon l\xc3\xa4pi. Onni oli japanilaisten puolella, s\xc3\xa4\xc3\xa4 lauhtui mutta Hunhe-joki pysyi j\xc3\xa4\xc3\xa4tyneen\xc3\xa4 ja siit\xc3\xa4 ei tullut estett\xc3\xa4 japanilaisten hy\xc3\xb6kk\xc3\xa4ykselle. Kuropatkinin joukot uhkasivat j\xc3\xa4\xc3\xa4d\xc3\xa4 mottiin ja h\xc3\xa4n antoi k\xc3\xa4skyn pohjoiseen vet\xc3\xa4ytymisest\xc3\xa4 9. maaliskuuta._NEWLINE_Ven\xc3\xa4l\xc3\xa4isten vet\xc3\xa4ytyminen muodostui silmitt\xc3\xb6m\xc3\xa4ksi paoksi, jossa aseita ja haavoittuneita j\xc3\xa4tettiin j\xc3\xa4lkeen. Japanilaiset olivat kuitenkin liian v\xc3\xa4syneit\xc3\xa4 t\xc3\xa4ysimittaiseen takaa-ajoon. Perjantaina 10. maaliskuuta japanilaiset miehittiv\xc3\xa4t Mukdenin._NEWLINE_Mukdenin taistelun j\xc3\xa4lkeen ei Ven\xc3\xa4j\xc3\xa4n ja Japanin v\xc3\xa4lill\xc3\xa4 tapahtunut en\xc3\xa4\xc3\xa4 mit\xc3\xa4\xc3\xa4n suurempia maataisteluita.\n_START_SECTION_\nMannerheim Mukdenissa\n_START_PARAGRAPH_\nCarl Gustaf Emil Mannerheim suoritti 18.\xe2\x80\x9326. helmikuuta 1905 pitk\xc3\xa4n tiedusteluretken Sinmintinin kautta kohti Mongolian rajaa etsien viittauksia japanilaisten sivustasotatoimista. Viitteit\xc3\xa4 Mannerheimin osallistumisesta retkeen eversti Jakov Gillenschmidtin ryhm\xc3\xa4n mukana on h\xc3\xa4nen p\xc3\xa4iv\xc3\xa4kirjassaan. Retkikunta onnistui vain vahingoittamaan rautatiesiltaa r\xc3\xa4j\xc3\xa4hteiden puutteiden vuoksi. Silta oli kuusi kilometri\xc3\xa4 Haichenasta pohjoiseen. Retkikunta palasi Sinmintinin kautta matkattuaan 400 km viidess\xc3\xa4 p\xc3\xa4iv\xc3\xa4ss\xc3\xa4._NEWLINE_Torstaina 2. maaliskuuta 1905 Mannerheim ilmoittautui eskadroonineen XVII armeijakunnan komentajalle, kenraaliluutnantti Andrei Selivanoville ja seuraavana p\xc3\xa4iv\xc3\xa4n\xc3\xa4 h\xc3\xa4n majoittui Huangutenin kyl\xc3\xa4\xc3\xa4n (nyk. luultavasti Hongqicun, N41.841368\xc2\xb0 E123.299975\xc2\xb0)._NEWLINE_Lauantaina 4. maaliskuuta 1905 Mannerheim joutui kovaan tulitaisteluun Tint\xc5\xa1ientunin (nyk. Xing Shencun, N41.821255\xc2\xb0 E123.238188\xc2\xb0) kyl\xc3\xa4n l\xc3\xa4hist\xc3\xb6ll\xc3\xa4, jossa h\xc3\xa4nen hevosensa Talisman kaatui. Maanantaina 6. maaliskuuta Mannerheim majoittui Sinmintinin tien varrella olevaan Tsuanwantsen (nyk. Xinfagzi, N41.857016\xc2\xb0 E123.250528\xc2\xb0) kyl\xc3\xa4\xc3\xa4n ja joutui keskelle japanilaisten voimakasta hy\xc3\xb6kk\xc3\xa4yst\xc3\xa4. Tiistaina 7. maaliskuuta majapaikkana oli Huant\xc5\xa1itelin kyl\xc3\xa4 (sijainti tuntematon). Kuropatkinin p\xc3\xa4\xc3\xa4tetty\xc3\xa4 luopua Mukdenista Mannerheim p\xc3\xa4\xc3\xa4si perjantaina 10. maaliskuuta vihdoin sairaalajunaan parantamaan yli 40 asteen kuumettaan.'